KOMMISSIONENS BESLUTNING

af 27. april 1999

om godkendelse af betingelserne for at anvende det grafiske symbol for kvalitetslandbrugsprodukter, der er specifikke for de franske oversøiske departementer

(meddelt under nummer K(1999) 1051)

(Kun den franske tekst er autentisk)

(1999/315/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 3763/91 af 16. december 1991 om særlige foranstaltninger for visse landbrugsprodukter til fordel for de franske oversøiske områder (OD)(1), senest ændret ved forordning (EF) nr. 2598/95(2), særlig artikel 20, stk. 3,

under henvisning til Kommissionens forordning (EF) nr. 1418/96 af 22. juli 1996 om regler for anvendelsen af et grafisk symbol for kvalitetslandbrugsprodukter, der er specifikke for regioner i Fællesskabets yderste periferi(3), og

ud fra følgende betragtninger:

(1) Der er i henhold til artikel 20, stk. 2, i forordning (EØF) nr. 3763/91 indført et grafisk symbol for at øge kendskabet til og forbruget af uforarbejdede eller forarbejdede kvalitetslandbrugsprodukter, der er specifikke for OD; Kommissionen har ved forordning (EF) nr. 2054/96(4) offentliggjort dette symbol og betingelserne for at reproducere det;

(2) ifølge artikel 20, stk. 3, i forordning (EØF) nr. 3763/91 skal betingelserne for at anvende det grafiske symbol for kvalitetslandbrugsprodukter, der er specifikke for OD, foreslås af erhvervsorganisationerne, fremsendes af de nationale myndigheder og godkendes af Kommissionen; de franske myndigheder har med positiv udtalelse fremsendt disse anvendelsesbetingelser og de administrative forskrifter, som de ansvarlige franske myndigheder skal gå ud fra, når de giver tilladelse til at anvende det grafiske symbol;

(3) det vil med disse anvendelsesbetingelser være muligt at nå de mål, der er opstillet i forbindelse med indførelsen af det grafiske symbol; de bør derfor godkendes -

VEDTAGET FØLGENDE BESLUTNING:

Artikel 1

Hermed godkendes de betingelser for at anvende det grafiske symbol for specifikke kvalitetslandbrugsprodukter fra de franske oversøiske departementer, der er fremlagt af de franske myndigheder og gengivet i bilaget.

Artikel 2

Denne beslutning er rettet til Den Franske Republik.

Artikel 3

Denne beslutning offentliggøres i De Europæiske Fællesskabers Tidende.

Udfærdiget i Bruxelles, den 27. april 1999.

På Kommissionens vegne

Franz FISCHLER

Medlem af Kommissionen

(1) EFT L 356 af 24.12.1991, s. 1.

(2) EFT L 267 af 9.11.1995, s. 1.

(3) EFT L 182 af 23.7.1996, s. 9.

(4) EFT L 280 af 31.10.1996, s. 1.

BILAG

Uddrag af forslag til de franske myndigheders cirkulære om betingelserne og de administrative forskrifter for brugen af det grafiske symbol for landbrugsprodukter, der er specifikke for OD.

UDDRAG

1. Brugen af det grafiske symbol, der blev indført efter artikel 20 i Rådets forordning (EF) nr. 3763/91, er forbeholdt uforarbejdede eller forarbejdede kvalitetslandbrugsprodukter eller -fiskerivarer, der er specifikke for de oversøiske departementer i deres egenskab af fjerntliggende områder.

2. De uforarbejdede landbrugsprodukter eller fiskerivarer skal være produceret i de oversøiske departementer.

For forarbejdede produkter, der er specifikke for de oversøiske departementer, og hvis vigtigste træk er den anvendte råvare, skal den eller de ingredienser, der karakteriserer det forarbejdede produkt, være produceret lokalt 100 %.

For forarbejdede produkter, for hvilke det vigtigste træk er fremstillingsmåden, tages der hensyn til nævnte fremstillingsmådes specificitet.

3. Produkterne skal have egenskaber, der er typiske for dem som produkter fra de oversøiske departementer, og som kan vedrøre betingelserne, metoderne og teknikkerne for deres dyrkning, produktion og fremstilling samt overholdelse af normer for præsentation og emballering.

4. Brugen af det grafiske symbol forbeholdes produkter af høj kvalitet. Kvaliteten defineres på grundlag af EU-lovgivningen eller, i mangel heraf, internationale normer.

Hvis der ikke findes EU-normer eller andre internationale normer, fastlægges egenskaberne af den regionale kommission for kvalitetslevnedsmidler på grundlag af forslag fra erhvervsorganisationer.